**BON NADAL, PERÒ PER A TOTHOM**

*Proposta d’homilia per a la missa del proper 20 de desembre, dia en què la col·lecta anirà destinada a les Càritas Diocesanes*

La situació de pandèmia ens fa témer que les festes de Nadal quedaran molt afectades en les seves formes de celebrar-se: els àpats, les compres, les celebracions festives i tradicionals, i tantes expressions a les que estem fets. Hem sentit: “Aquest any no hi haurà Nadal!”, ens fa dir el tremendisme.

Potser aquest patiment ens ajuda a redescobrir que Nadal no és un dret (ens “prenen”), sinó que és un do de Déu, i com a do és gratuït, i ens cal aprendre a dir més sovint gràcies pels dons que rebem, i maleir menys aquells que ens agradaria rebre i no tenim.

La pèrdua, aquests dies, no tothom la viurà de la mateixa manera: el que per alguns és pèrdua, pels altres ja s’ha convertit des fa anys en condició de vida: tristesa, soledat, fam, fredor del sense llar... De debò ens “prenen” el Nadal? Com a cristians, encara que sembli una consideració dura, tot plegat ens està apartant la vena dels ulls per veure-hi amb més finor el Misteri de Nadal. Des de les hores més silencioses a casa podrem contemplar amb mirada més profunda la solitud del pessebre, la pobresa del portal de Betlem: ens adonarem que celebrem uns depreciats del seu temps.

Sobretot, però, podrem adonar-nos que en el Misteri del Nadal no hi ha un invent nostre: sempre se’ns omple la boca amb que Nadal és una celebració merament comercial (i a vegades ho comentem, carregats, a les portes dels magatzems); “Nadal és disbauxa”, hem dit amb ironia, mentre paíem l’àpat que necessitaríem per viure diversos dies; tot això és folklore, mentre hem acompanyat infants a la cavalcada de Reis, alhora que els hem educat a viure lluny de Jesús, aquells que amb tant delit cercaven els Sants Mags d’Orient; són uns dies per estimar-se, i ho hem dit mentre el nostre entorn està ple de descartats...

El nostre Nadal inventat fa moltes esquerdes, però el do de Déu de Nadal torna a portar novetat, oportunitat, crida al goig per a tothom, una germanor més enllà de la mera simpatia, una solidaritat que creix del paternalisme cap a una veritable fraternitat.

Per als cristians l’excepció de persones és un greu pecat. Nadal, des del primer Betlem, sempre viu i renovat, és un punt petit i humil de llum, però poderosament atractiu: en la seva humilitat no inunda de llum, sinó que atreu. Les llums potents dels carrers il·luminen i fan diferència, fan distingir fàcil el ric del pobre, el qui ho té tot i el qui dorm a terra; la petita llum de Jesús atreu per igual... caminant en les nostres fosques cap al Nadal de Jesús tots som ben iguals; la mirada fixa en Jesús ens fa dir gràcies, lluny de comparar-nos els uns als altres, i més lluny encara de discriminar-nos; solament som cors que bateguem idènticament amb la dansa de la creació que canta la joia del naixement de Jesús.

De debò serà menys Nadal aquest any? El Nadal de Jesús serà el mateix de sempre, per fer-nos llevar una mica més humils, més pobres, més germans de tots, més fills i filles de Déu. Anunciem aquest Nadal a tothom i fem que arribi a totes les llars.

Bon Nadal, però per a tothom!